雪後
作者：李之純
朝代：宋

paragraphs: 玉環暈月蟠長虹，飛沙捲土號陰風。
黄雲冪冪翳晴空，屋頭唧唧鳴寒蟲。
天符夜下扶桑宮，玄冥震怒鞭魚龍。
魚龍飛出滄海底，咄嗟如律愁神公。
急𣂏北斗捲雲漢，凌澌捲入天瓢中。
椎璋碎六華，剪出寒瓏璁。
翩翩作穗大如手，千奇萬巧難形容。
恍如墮我銀沙界，清光皜夜寒朣朧。
肝腸作祟耿無寐，試把往事間追窮。
男兒生須銜枚捲甲臂琱兮，徑熱虎穴策奇功。
不然羊羔酒帳玻璃鐘，侍兒醉臉潮春紅。
誰能蹇驢駝著灞陵東，骨相酸寒愁煞儂。
屏山正吐黄虀氣，笑倒坐間亡是公。